**Прилог 8.3** Процедуре и корективне мере у случају неиспуњавања и одступања од усвојених процедура оцењивања

У циљу држања квалитета наставног процеса неопходна је примена правилног процеса оцењивања који не дозвољава студентима који нису стекли потребан ниво знања да пређу у наредни семестар/годину студија, али и омогућава праведност и уједначеност критеријума оцењивања. Начин и методе оцењивања студената и знања које су усвојили у току научно наставног процеса усклађене су са циљевима, садржајима и обимом акредитовања студијских програма.

Проблематика оцењивања на испиту на Факултету инжењерских наука обухваћена је интерном Процедуром обезбеђења квалитeта студената (QP8), чланом 60. Статута Факултета инжењерских наука, [Прилог 8.6](Prilog%208.6.pdf), члановима 56. до 65. Правилника о режиму основних и мастер академских студија, [Прилог 8.4](Prilog%208.4.pdf), као и Правилником о полагању испита и оцењивању на испиту Универзитета у Крагујевцу, [Прилог 8.2](Prilog%208.2.pdf). Оцењивање студената на докторским студијама обавља се непрекидним праћењем рада студената, као и на основу поена стечених извршавањем предиспитних обавеза и полагањем испита. Квалитет студената докторских студија се прати и кроз квалитет објављених радова и допринос у оквиру научноистраживачких пројеката.

Провера квалитета процеса оцењивања врши се једном годишње у склопу провере квалитета Факултета организацијом студентске Анкете о квалитету факултета (А1), у оквиру које студенти, врше вредновање на скали од 1 до 5 следећих аспеката оцењивања, на нивоу Факултета:

* „Студенти су упознати са начином испитивања и оцењивања на почетку семестра. Критеријуми и правила оцењивања су јасна.“
* „Рад и знање студента се коректно вреднују.“
* „Начин испитивања је исти за све студенте и обухвата садржај предмета.“

У оквиру студентске Анкете о квалитету наставног процеса и педагошког рада наставника и сарадника, два пута годишње студенти вреднују на скали од 1 до 5 следећи аспект оцењивања на нивоу појединачних предмета:

* „Досадашње оцене код овог наставника у оквиру овог предмета одговарају мом показаном знању.“

Анализа студентских анкета А1 и А2 врши се од стране руководства Факултета, Комисије за обезбеђење квалитета и Наставно-научног веће Факултета и предлажу се одговарајуће корективне мере у случају одступања од задатих стандарда у оцењивању.

Могућности факултетског портала „Profesor-on-line“ омогућавају праћење пролазности на испитима из појединих предмета по испитним роковима или пролазност на испиту из појединачног предмета у више испитних рокова. Такође, на порталу је доступна и статистика расподела оцена на предметима у једном или више рокова. Анализу пролазности на испитима, као и анализу расподеле оцена на предметима припрема продекан за наставу, а разматрају их повремено Наставно-научно веће и Комисија за обезбеђење квалитета.

У циљу уједначавања критеријума оцењивања од стране више наставника који предају исти предмет, Комисија за обезбеђење квалитета је предложила Наставно-научном већу Факултета корективну меру да се на предметима на којима наставу изводе по два наставника, завршни испит изводи на јединственом формулару, као и да наставници на истом предмету усагласе јединствену базу испитних питања. Мера је углавном реализована и прати се њена примена.

Према Статуту Факултета и Правилнику о режиму основних и мастер академских студија, студент има право да декану Факултета поднесе приговор на добијену оцену, ако сматра да испит није обављен у складу са Законом о високом образовању и Статутом Факултета, у року од 36 часова од добијања оцене. Декан Факултета у року од 24 часа од добијања приговора разматра приговор и доноси одлуку по приговору. Уколико се усвоји приговор студента, студент поново полаже испит пред комисијом коју именује декан Факултета, у року од три дана од дана пријема одлуке. Предметни наставник може да буде члан комисије коју формира декан Факултета. Одлука комисије је коначна.

Такође, студент има право да поднесе приговор декану Факултета на оцену добијену на испиту ако је незадовољан оценом, а предметни наставник одбије да је поништи. Студент који није задовољан прелазном оценом на испиту има право да поднесе захтев за поновно полагање испита. Захтев се подноси Студентској служби до краја школске године у којој је испит полаган. Продекан за наставу доноси одлуку о поновном полагању испита. Студент који поново полаже испит плаћа посебну накнаду трошкова.